তাপস পাল অভিনীত পুরনো বাংলা ছবি ‘সাহেব’ বা অনিল কপূর অভনীত তার হিন্দি রূপান্তরকে মনে পড়তেই পারে। নিজের পরিবারের জন্য বাড়ির অবহেলিত ফুটবল খেলোয়াড় বেকার ছেলেটি যেখানে কিডনি বিক্রি করে দিয়েছিল, সেই গল্প। কেবল এখানে বদলে গিয়েছে প্রেক্ষিত। খেলাটি ফুটবল থেকে সরে গিয়েছে স্কোয়াশে। আর পরিবারের জন্য নয়, নিজের প্রশিক্ষণের জন্য প্রয়োজনীয় অর্থ সংগ্রহের উদ্দেশ্যে কিডনি বিক্রয় করতে উদ্যোগ নিলেন ভারতের কৃতী স্কোয়াশ খেলোয়াড় রবি দীক্ষিত।
রবি জানিয়েছেন, গত ১০ বছর তিনি স্কোয়াশ খেলছেন। এই খেলায় তাঁর সাফল্যের পরিমাণও নেহাত কম নয়। বিশ্ব-স্তরে তিনি বহু বার ভারতের প্রতিনিধিত্বও করেছেন। জিতে এনেছেন অসংখ্য পদক। তা সত্ত্বেও মেলেনি তেমন কোনও সরকারি সহায়তা। স্কোয়াশ নামের একটি খেলার যে এ দেশে অস্তিত্ব রয়েছে, সেই সম্পর্কে চরম ঔদাসীন্য নজরে এসেছে তাঁর কেরিয়ারের গোড়া থেকেই। সাহায্য যেটুকু পেয়েছেন, তা এসেছে ধরমপুর সুগার মিল নামের এক বেসরকারি সংস্থা থেকে। আগামী মাসে রবি গুয়াহাটি যাচ্ছেন ভারতের প্রতিনিধি হয়ে। তাঁর বক্তব্য, বেসরকারি সংস্থার সহায়তার উপরে আর কতদিন নির্ভর করতে হবে? প্রসঙ্গত, তাঁর বাবা ওই সুগার মিলের কর্মী।
রবি জানিয়েছেন, এই পরিস্থিতিতে উপায়ান্তর না-দেখে তিনি তাঁর একটি কিডনি বিক্রির সিদ্ধান্ত নিয়েছেন।
রবির এই উদ্যোগকে ‘বেআইনি’ বলে বর্ণনা করেছেন অনেকেই। কিন্তু এই ক্রিকেট-সর্বস্ব দেশে স্কোয়াশ বা অন্য খেলার ব্যাপারে সরকারি নৈর্ব্যক্তিকতার কাহিনি নতুন কোনও ব্যাপার নয়, সেটা সর্বজনবিদিত। তা সত্ত্বেও এই অবহেলার অন্ত নিয়ে কেউ ভাবেন কি?